2017. aasta ujumise maailmameistrivõistlused
2017. aasta ujumise maailmameistrivõistlused olid 17. maailmameistrivõistlused ujumises. Võistlused toimusid Ungaris Budapestis 14.–30. juulil. Võisteldi kuuel spordialal: avaveeujumine, kujundujumine, ujumine, veepall, vettehüpped ja kaljuhüpped. Võistlustel osales 2360 sportlast 182 riigist. Kokku jagati välja 75 medalikomplekti. Rahvusvaheline Ujumisföderatsioon (FINA) valis 15. juulil 2011 Shanghais toimunud kongressil 2015. ja 2017. aasta maailmameistrivõistluste korraldajad. 2015. aasta maailmameistrivõistluste korraldajaks valiti Venemaa linn Kaasan ja 2017. aasta korraldajaks Mehhiko linn Guadalajara. 2015. aasta veebruaris teatas Guadalajara, et ei saa rahapuuduse tõttu võistlusi korraldada. 11. märtsil 2015 anti teada, et 2017. aasta maailmameistrivõistluste korraldajaks määrati Budapest. Maailmameistrivõistluste ametlikud maskotid olid Lili ja Lali.